জানা যাচ্ছে, সহকর্মী ওই মহিলার সঙ্গে সুরজিতের বিবাহ বহির্ভূত সম্পর্ক ছিল। ফোন, চ্যাটে সর্বক্ষণ দুজনের কথা হত। সেটা জেনে যায় অন্তরা। আর তারপরই অন্তরার মৃত্যু! সুরজিতের বিবাহ বহির্ভূত সম্পর্ক ফাঁস হওয়াতেই কি প্রাণ গেল অন্তরার? সেই প্রশ্নটাই ভাবাচ্ছে তদন্তকারীদের। পুলিস সূত্রে খবর, লাগাতার জেরায় সম্পর্কের  কথা স্বীকার করে নিয়েছে সুরজিত। ওই মহিলা তাঁর অফিসের সহকর্মী বলেও জানিয়েছে সে। প্রসঙ্গত, এর আগে জেরায় পুলিসের কাছে সুরজিত দাবি করেছিল এক যুবকের সঙ্গে বিবাহ বহির্ভূক সম্পর্ক ছিল অন্তরার। ওই যুবক, সে আর অন্তরা মিলে একটি সফটওয়্যারের ব্যবসা খুলেছিল। তারপর থেকেই ওই যুবকের সঙ্গে ঘনিষ্ঠতা গড়ে ওঠে অন্তরার। যদিও সেই দাবি খারিজ করে দিয়েছে অন্তরার বাপের বাড়ির লোকেরা। তাঁদের স্পষ্ট অভিযোগ, অন্তরাকে 'খুন' করেছে সুরজিত। সন্তানহীনতার কারণে অন্তরার উপর শারীরিক ও মানসিক নির্যাতন চালাত সুরজিত ও তাঁর বাড়ির লোকজন। আত্মহত্যার প্ররোচনা দেওয়া হত। সোমবার বাগুইহাটির ফ্ল্যাটে অন্তরার দেহ উদ্ধার হয়। অন্তরা আত্মহত্যা করেছে নাকি তাকে খুন করা হয়েছে, সেই প্রশ্ন ঘিরে ধোঁয়াশা ছড়ায়। ঘটনার তদন্ত শুরু করে পুলিস।